CELEX: 32021D1271
Language: mt
Date: 2021-07-26 00:00:00
Title: Deċiżjoni (UE, Euratom) 2021/1271 tal-Parlament Ewropew, il-Kunsill u l-Kummissjoni tas-26 ta’ Lulju 2021 li taħtar id-Direttur tal-Awtorità għall-partiti politiċi Ewropej u l-fondazzjonijiet politiċi Ewropej

2.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 277/145
               
            
         DEĊIŻJONI (UE, Euratom) 2021/1271 TAL-PARLAMENT EWROPEW, IL-KUNSILL U L-KUMMISSJONI
         tas-26 ta’ Lulju 2021
         li taħtar id-Direttur tal-Awtorità għall-partiti politiċi Ewropej u l-fondazzjonijiet politiċi Ewropej
         IL-PARLAMENT EWROPEW, IL-KUNSILL TAL-UNJONI EWROPEA U L-KUMMISSJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea,
         Wara li kkunsidraw it-Trattat li jistabbilixxi l-Komunità Ewropea tal-Enerġija Atomika,
         Wara li kkunsidraw ir-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta’ Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), u b’mod partikolari l-Artikolu 6(3) tiegħu,
         Wara li kkunsidraw il-lista ta’ kandidati proposta fil-15 ta’ Lulju 2021 minn kumitat ta’ selezzjoni magħmul mis-Segretarji Ġenerali tal-Parlament Ewropew, tal-Kunsill u tal-Kummissjoni wara sejħa miftuħa għal kandidati bil-ħsieb tal-ħatra tad-Direttur tal-Awtorità għall-partiti politiċi Ewropej u l-fondazzjonijiet politiċi Ewropej,
         Billi:
         
                     (1)
                  
                  
                     L-Artikolu 6(1) tar-Regolament (UE, Euratom) Nru 1141/2014 jistabbilixxi Awtorità għall-partiti politiċi Ewropej u l-fondazzjonijiet politiċi Ewropej.
                  
               
                     (2)
                  
                  
                     L-Artikolu 6(3) tar-Regolament (UE, Euratom) Nru 1141/2014 jipprevedi li d-Direttur tal-Awtorità għall-partiti politiċi Ewropej u l-fondazzjonijiet politiċi Ewropej għandu jinħatar għal terminu li ma jiġġeddidx ta’ ħames snin bi qbil komuni tal-Parlament Ewropew, il-Kunsill u l-Kummissjoni, abbażi ta’ proposti magħmula minn kumitat ta’ selezzjoni magħmul mis-Segretarji Ġenerali ta’ dawk l-istituzzjonijiet wara sejħa miftuħa għal kandidati,
                  
               ADOTTAW DIN ID-DEĊIŻJONI:
         
            Artikolu 1
            
               1.   Is-Sur Pascal SCHONARD huwa b’dan maħtur bħala Direttur tal-Awtorità għall-partiti politiċi Ewropej u l-fondazzjonijiet politiċi Ewropej għall-perijodu mill-1 ta’ Settembru 2021 sal-31 ta’ Awwissu 2026.
            
            
               2.   Id-Direttur għandu jinħatar bħala aġent temporanju fil-grad AD 12, skala 1.
            
            
               3.   Il-ħatra hija soġġetta għall-iffirmar, mid-Direttur nominat, tad-dikjarazzjoni ta’ indipendenza u ta’ nuqqas ta’ kunflitt ta’ interessi li hija annessa ma’ din id-Deċiżjoni.
            
         
         
            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, is-26 ta’ Lulju 2021.
            
               
                  Għall-Parlament Ewropew
               
               
                  Il-President
               
               D.M. SASSOLI
            
            
               
                  Għall-Kunsill
               
               
                  Il-President
               
               J. PODGORŠEK
            
            
               
                  Għall-Kummissjoni
               
               
                  Viċi President
               
               M. ŠEFČOVIČ
            
         
         
            (1)  ĠU L 317, 4.11.2014, p. 1.
      
      
         
            ANNESS
            DIKJARAZZJONI TA’ INDIPENDENZA U TA’ NUQQAS TA’ KUNFLITT TA’ INTERESSI
            Jien, is-sottoskritt, ...................................., niddikjara li ħadt nota tal-Artikolu 6(3) tar-Regolament (UE, Euratom) Nru 1141/2014 tal-Parlament Ewropew u tal-Kunsill dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej u ser neżerċita l-funzjonijiet tiegħi ta’ Direttur tal-Awtorità għall-partiti politiċi Ewropej u l-fondazzjonijiet politiċi Ewropej (l-“Awtorità”) b’mod kompletament indipendenti u f’konformità totali mar-regoli ta’ dak ir-Regolament. Meta nkun qed naġixxi f’isem l-Awtorità, jien mhux ser nitlob jew nieħu struzzjonijiet minn kwalunkwe istituzzjoni jew gvern, jew minn kwalunkwe korp, uffiċċju jew aġenzija oħrajn. Jien ser nastjeni minn kwalunkwe att li huwa inkompatibbli man-natura tad-dmirijiet tiegħi.
            Niddikjara li, sa fejn naf jien, ma ninsabx f’sitwazzjoni ta’ kunflitt ta’ interessi. Jeżisti kunflitt ta’ interessi fejn l-eżerċizzju imparzjali u oġġettiv tal-funzjonijiet ta’ Direttur tal-Awtorità jkun kompromess minħabba raġunijiet li jinvolvu l-familja, il-ħajja personali, l-affinità politika, nazzjonali, filosofika jew reliġjuża, l-interess ekonomiku jew kwalunkwe interess ieħor kondiviż ma’ xi riċevitur ta’ finanzjament taħt ir-Regolament (UE, Euratom) Nru 1141/2014. B’mod partikolari, niddikjara li m’iniex membru tal-Parlament Ewropew, ma għandi l-ebda mandat elettorali u m’iniex, u qatt ma kont, impjegat ta’ xi partit politiku Ewropew jew ta’ xi fondazzjoni politika Ewropea.
            
               Magħmul fi […],
               
                  
                     [DATA + FIRMA tad-Direttur nominat]